‘Skelm’ buffelverkoper weer agter traliesJaco Opperman (Foto verskaf deur die SAPD Limpopo) Jaco Opperman (33), ŉ vermeende wildbedrieër wat die polisie ontduik het sedert hy in Oktober 2017 uit aanhouding ontsnap het, is weer agter tralies. Opperman het verlede jaar uit aanhouding by die Kgosi Mampuru II-gevangenis in Pretoria verdwyn nadat hy R500-borgtog betaal het wat nooit aan hom toegestaan is nie. “Hy het op die een of ander manier daarin geslaag om borgtog van R500 te betaal. Borgtog is nooit tydens sy hofverskyning toegestaan nie. Die verdagte was veronderstel om die volgende Maandag weer in die hof te verskyn, maar was nêrens te vinde nie,” het brig. Motlafela Mojapelo, provinsiale polisiewoordvoerder vir Limpopo, gesê. Voorlopige ondersoek dui daarop dat daar moontlik omkopery plaasgevind het. ŉ Saak van ontsnapping uit wettige aanhouding is teen Opperman aanhangig gemaak en ŉ lasbrief vir sy inhegtenisneming is uitgereik. Nog sake van dwarsboming van die gereg en medepligtigheid om iemand te help ontsnap, is teen ŉ landdros en ŉ adjudant-offisier aanhangig gemaak en word ondersoek. Mojapelo het gesê Opperman is weer Vrydag deur ondersoekbeamptes van die Modimolle-polisie in hegtenis geneem nadat die polisie ŉ wenk van die gemeenskap ontvang het. “Die wenk het die polisie na ŉ plek in Potchefstroom in Noordwes gelei waar hy weggekruip het. Hy het daar by ŉ vrou gebly wat hy in 2017 op Facebook ontmoet het. Hy het ŉ valse naam, Herman Calitz, gebruik.” Opperman is in Augustus 2017 in Witbank, Mpumalanga, in hegtenis geneem nadat hy glo verskeie mense met ŉ slenter gevang en uit hul geld bedrieg het. Die polisie was al sedert Mei 2016 op soek na hom. Opperman het glo buffels te koop aangebied, maar verdwyn sodra die geld vir die buffels in sy bankrekening inbetaal is. Hy het mense glo met minstens R60 000 ingeloop en drie sake van bedrog is teen hom aanhangig gemaak. Hy het op 20 September in die Modimolle-landdroshof verskyn en is daarna na die gevangenis in Pretoria oorgeplaas. Opperman moet vandag weer in die Modimolle-landdroshof verskyn. Die jongste foto van Jaco Opperman. Foto: Verskaf